KIRJALLINEN KYSYMYS P-2957/02 esittäjä(t): Giovanni Procacci (ELDR) komissiolle. Oliiviöljyn pakkausmerkintöjä koskeva asetus (EY) N:o 1019/2002.



Virallinen lehti nro 110 E , 08/05/2003 s. 0134 - 0135



KIRJALLINEN KYSYMYS P-2957/02 esittäjä(t): Giovanni Procacci (ELDR) komissiolle (15. lokakuuta 2002) Aihe: Oliiviöljyn pakkausmerkintöjä koskeva asetus (EY) N:o 1019/2002 Oliiviöljyn kaupan pitämistä koskevista vaatimuksista 13. kesäkuuta 2002 annetussa asetuksessa (EY) N:o 1019/2002(1) säädetään alkuperämerkinnöistä, myynnistä, seoksista ja uudesta luokituksesta. Asetuksen on määrä tulla voimaan 1. marraskuuta 2002, mutta siinä myönnetään poikkeus 1. marraskuuta 2003 asti seosten pakkausmerkinnöille ja muille merkinnöille. Koska Euroopan unioni kiinnittää yhä enemmän huomiota tuotteiden laatuun ja kuluttajien suojelemiseen, jota pyritään edistämään lähinnä asianmukaisen tiedottamisen kautta, voisiko komissio ilmoittaa, miksi juuri asetuksen niiden normien voimaantuloa siirretään, jotka liittyvät muun muassa oliiviöljyn alkuperän tunnistamiseen ja joiden ansiosta kuluttajat voivat välttää ostamasta väärennettyjä tuotteita? Kyseisellä poikkeuksella halutaan suoda tuottajille riittävästi aikaa uusiin, pakkausmerkintöjä koskeviin normeihin mukautumiseen. On kuitenkin yllättävää, että komissio sallii sen, että 1. marraskuuta 2003 jälkeen myynnissä voi olla ennen kyseistä päivämäärää valmistettuja tuotteita, jotka eivät ole uusien normien mukaisia. Voiko komissio myös ilmoittaa, mihin toimiin se aikoo ryhtyä tuotannon ja myynnin valvontajärjestelmien parantamiseksi, sillä jos niitä ei paranneta, tuotteiden laadun takaamiseksi tehtävät ponnistelut menevät hukkaan? (1) EYVL L 155, 14.6.2002, s. 27. Franz Fischlerin komission puolesta antama vastaus (31. lokakuuta 2002) Oliiviöljyn kaupan pitämistä koskevista vaatimuksista 13 päivänä kesäkuuta 2002 annetun komission asetuksen (EY) N:o 1019/2002(1) 12 artiklassa säädetään, että asetusta sovelletaan 1 päivästä marraskuuta 2002 seuraavin poikkeuksin: - ennen 1 päivää elokuuta 2002 kaupan olleita tuotteita voidaan myydä niiden kelpoisuusajan loppuun asti ja että - 3 artiklan (luokkaa koskeva lisätieto), 5 artiklan (vapaaehtoiset maininnat) ja 6 artiklan (öljyseosten ja oliiviöljyä sisältävien elintarvikkeiden pakkausmerkinnät) säännöksiä sovelletaan 1 päivästä marraskuuta 2003. Öljyjen etiketeissä olevaa alkuperämerkintää koskevat säännökset sisältävää 4 artiklaa on sovellettu 1 päivästä heinäkuuta 2002. Artiklassa toistetaan muutoksitta järjestelmä, josta säädetään oliiviöljyn kaupan pitämistä koskevista vaatimuksista 22 päivänä joulukuuta 1998 annetussa komission asetuksessa (EY) N:o 2815/1998(2), ja varmistetaan sen jatkuvuus. Toimijoiden vaatimuksesta komissio tutkii mahdollisuutta muuttaa mainitun asetuksen 12 artiklaa niin, että asetuksen 2 artiklan noudattamiselle asetettua määräaikaa pidennettäisiin siltä osin kuin se koskee oliiviöljyn suoramyynnille asetettuja vaatimuksia ja lisäajan myöntämistä varastossa olevien etikettien käyttämiseksi loppuun. Lopuksi parlamentin jäsenelle ilmoitetaan, että komissio pyrkii edelleen tehostamaan nykyisiä valvontamenetelmiä, kuten homogeenisten alueiden sadon arviointia, oliiviöljyalan paikkatietojärjestelmää ja uusien viljelmien tuotannon poissulkemista, jotta puristamoiden todellinen tuotanto saataisiin selville mahdollisimman tarkoin. Näiden toimenpiteiden ja kaupan pitämistä koskevista vaatimuksista annetussa asetuksessa säädettyjen merkittävien muutosten tavoitteena on vähentää mahdollisia väärinkäytöksiä ja parantaa loppukuluttajalle tarjottavan oliiviöljyn laatua. (1) EYVL L 155, 14.6.2002. (2) EYVL L 349, 24.12.1998.